TPLAS ทะยาน 10% เก็งกำไร Q2 โตต่อ รับดีมานด์-บรรจุภัณฑ์กระดาษเด่น
TPLAS ทะยาน 10% เก็งกำไร Q2 โตต่อเนื่อง อานิสงส์ดีมานด์-บรรจุภัณฑ์กระดาษสัญญาณดี ตั้งเป้าหมายรายได้ปีนี้เติบโต 10% จากความต้องการใช้บรรจุภัณฑ์ใส่อาหาร
TPLAS ทะยาน 10% ส่งซิก Q2 โตต่อเนื่อง อานิสงส์ดีมานด์-บรรจุภัณฑ์กระดาษสัญญาณดี ตั้งเป้าหมายรายได้ปีนี้เติบโต 10% จากความต้องการใช้บรรจุภัณฑ์ใส่อาหาร
18 พ.ค. 2565

ผู้สื่อข่าวรายงานว่าวันนี้ (18 พ.ค.2565) ราคาหุ้น บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ณ เวลา 14:42 น. อยู่ที่ระดับ 3.48 บาท เพิ่มขึ้น 0.32 บาท หรือ 10.13% โดยทำจุดสูงสุดที่ 3.66 บาท และทำจุดต่ำสุดที่ 3.24 บาท ด้วยมูลค่าการซื้อขาย 105.08 ล้านบาท

โดยก่อนหน้านี้ นายอภิรัตน์ ธีระรุจินนท์ รองกรรมการผู้จัดการ TPLAS เปิดเผยว่า ในไตรมาส 1/2565 บริษัทฯ ยังคงรักษาความสามารถในการทำกำไรไว้ได้ในระดับที่ดี โดยสามารถควบคุมต้นทุนค่าใช้จ่ายให้อยู่ในระดับที่เหมาะสม ส่วนแนวโน้มธุรกิจในไตรมาส 2/2565 ยังอยู่ในทิศทางที่ดีได้ต่อเนื่อง อย่างไรก็ตามยังคงมีปัจจัยเสี่ยงหลายปัจจัยต้องจับตามองอย่างใกล้ชิด และ ปรับปรุงกลยุทธ์ระยะสั้นอย่างต่อเนื่อง
สำหรับภาพรวมการดำเนินธุรกิจในปี 2565 ยังคงมีทิศทางการเติบโตได้ตามแผนที่วางไว้ โดยบริษัทฯ ตั้งเป้าหมายรายได้เติบโต 10% จากงวดเดียวกันปีก่อน ซึ่งเป็นค่าเฉลี่ยของการเติบโตในช่วงที่ผ่านมา สำหรับปัจจัยที่สนับสนุนการเติบโตในปีนี้ จะมาจากความต้องการใช้บรรจุภัณฑ์ใส่อาหารยังคงได้รับอานิสงส์จากพฤติกรรมการใช้ชีวิตของผู้บริโภคที่เปลี่ยนแปลงไป
ขณะเดียวกันบริษัทฯ จะมีการพัฒนาผลิตภัณฑ์ใหม่ๆ ออกมาต่อเนื่อง โดยจะเน้นการพัฒนาผลิตภัณฑ์ทำจากกระดาษ ซึ่งมีการเพิ่มเติมรูปแบบ เช่น ถาดใส่ขนมหวาน ถ้วยไซส์อื่นๆ เป็นการเพิ่มไซส์ให้มีความหลากหลายต่อการนำไปใช้งานได้มากขึ้น โดยจะทยอยออกมา และคาดว่าจะได้รับผลตอบรับที่ดี รวมทั้งจะมีการพัฒนาระบบรับคำสั่งซื้อสินค้าออนไลน์มาใช้มากขึ้น ซึ่งคาดว่าช่วยสนับสนุนยอดขายให้เติบโตได้ต่อเนื่องจากปีก่อน
นอกจากนี้บริษัทฯ ยังคงเน้นการบริหารจัดการต้นทุนให้มีประสิทธิภาพมากขึ้น เพื่อรักษาความสามารถในการทำกำไรให้อยู่ในระดับสูงและมีความมั่นคง โดยเฉพาะการบริหารจัดการต้นทุนวัตถุดิบที่มีความผันผวนด้านราคาสูงตามราคาตลาดโลก ทั้งน้ำมัน และเม็ดพลาสติก ซึ่งบริษัทฯ ยังสามารถควบคุมได้ดี